ਕੱਚੀ ਰਸੋਈ
ਕੱਚੀ ਰਸੋਈ ਖਾਣ-ਪੀਣ ਵਾਲੀਆਂ ਉਨ੍ਹਾਂ ਵਸਤਾਂ ਨੂੰ ਕਹਿੰਦੇ ਹਨ ਜੋ ਅਜੇ ਰਿੰਨ੍ਹੀਆਂ, ਤਲੀਆਂ ਤੇ ਪਕਾਈਆਂ ਨਾ ਗਈਆਂ ਹੋਣ। ਕੱਚੀਆਂ ਸਬਜੀਆਂ, ਦਾਲਾਂ, ਆਟਾ, ਦੁੱਧ, ਘਿਉ ਆਦਿ ਨੂੰ ਕੱਚੀ ਰਸੋਈ ਕਹਿੰਦੇ ਹਨ। ਜੇਕਰ ਕੱਚੀ ਰਸੋਈ ਨੂੰ ਪਾਣੀ, ਘਿਉ ਆਦਿ ਨਾਲ ਅੱਗ ਤੇ ਰਿੰਨ੍ਹਿਆ, ਤਲਿਆ ਤੇ ਪਕਾਇਆ ਜਾਵੇ ਤਾਂ ਉਹ ਪੱਕੀ ਰਸੋਈ ਬਣ ਜਾਂਦੀ ਹੈ। ਕੱਚੀ ਰਸੋਈ ਨੂੰ ਜੇਕਰ ਚੂਹੜੇ, ਚਮਾਰ ਜਾਂ ਮੁਸਲਮਾਨ ਹੱਥ ਲਾ ਦਿੰਦੇ ਹਨ ਤਾਂ ਉਹ ਭਿੱਟੀ ਨਹੀਂ ਮੰਨੀ ਜਾਂਦੀ ਹੈ। ਕੱਚੀ ਰਸੋਈ ਦੀਆਂ ਇਹ ਵਸਤਾਂ ਜਿਮੀਂਦਾਰਾਂ ਦੇ ਨਾਲ ਚੂਹੜੇ, ਚਮਾਰ ਤੇ ਮੁਸਲਮਾਨ ਵੀ ਪੈਦਾ ਕਰਦੇ ਹਨ। ਜੇਕਰ ਪੱਕੀ ਰਸੋਈ ਨੂੰ ਚੂਹੜੇ, ਚਮਾਰ ਤੇ ਮੁਸਲਮਾਨ ਹੱਥ ਲਾ ਦਿੰਦੇ ਹਨ ਤਾਂ ਪੱਕੀ ਰਸੋਈ ਨੂੰ ਭਿੱਟਿਆ ਕਰਾਰ ਦਿੱਤਾ ਜਾਂਦਾ ਹੈ। ਇਹ ਫੁਰਮਾਨ ਸਾਡੇ ਬ੍ਰਾਹਮਣਾਂ ਨੇ ਜਾਰੀ ਕੀਤੇ ਹੋਏ ਸਨ ਜਿਨ੍ਹਾਂ ਨੂੰ ਸਮਾਜ ਦੀ ਜਾਤੀ ਵੰਡ ਸਮੇਂ, ਵਿੱਦਿਆ ਪੜ੍ਹਣ ਤੇ ਪੜ੍ਹਾਉਣ ਦੀ ਜ਼ਿੰਮੇਵਾਰੀ ਦਿੱਤੀ ਗਈ ਸੀ। ਬ੍ਰਾਹਮਣਾਂ ਨੇ ਇਹ ਫਰਮਾਨ ਅਤੇ ਇਹੋ ਜਿਹੇ ਹੋਰ ਬਹੁਤ ਸਾਰੇ ਫਰਮਾਨ ਆਪਣੀ ਸਹੂਲਤ ਲਈ, ਸੁਵਿਧਾ ਲਈ ਜਾਰੀ ਕੀਤੇ ਸਨ। ਕਾਰਨ ਇਹ ਹੈ ਕਿ ਜੇਕਰ ਕੱਚੀ ਰਸੋਈ ਨੂੰ ਬ੍ਰਾਹਮਣ ਭਿੱਟਿਆ ਮੰਨ ਲੈਂਦੇ ਤਾਂ ਉਹ ਭੁੱਖੇ ਮਰ ਜਾਂਦੇ। ਲੋਕ ਪਹਿਲਾਂ ਅਨਪੜ੍ਹ ਸਨ। ਇਸ ਲਈ ਇਨ੍ਹਾਂ ਫਰਮਾਨਾਂ ਨੂੰ ਬਿਨਾਂ ਕਿਸੇ ਕਿੰਤੂ-ਪ੍ਰੰਤੂ ਦੇ ਮੰਨ ਲੈਂਦੇ ਸਨ। ਲੋਕ ਹੁਣ ਪੜ੍ਹ ਗਏ ਹਨ। ਤਰਕਸ਼ੀਲ ਹੋ ਗਏ ਹਨ।ਅੱਜ ਦੇ ਬ੍ਰਾਹਮਣ ਵੀ ਅੱਜ ਦੇ ਨਵੇਂ ਯੁੱਗ ਦੀ ਨਵੀਂ ਹਵਾ ਨੂੰ ਸਮਝਦੇ ਹਨ। ਇਸ ਲਈ ਨਾ ਬ੍ਰਾਹਮਣ ਕੱਚੀ/ਪੱਕੀ ਰਸੋਈ ਦੀ ਭਿੱਟ ਨੂੰ ਮੰਨਦੇ ਹਨ ਅਤੇ ਨਾ ਹੀ ਅੱਜ ਦੀ ਪੀੜ੍ਹੀ ਮੰਨਦੀ ਹੈ।